Անցնելով օրակարգային հարցերին՝ կառավարությունը որոշել է Ազգային ժողովի նախագահին առաջարկել հունիսի 19-ին՝ ժամը 11:00-ին գումարել ԱԺ արտահերթ նիստ, որում քննարկման կդրվի Ազգային ժողովի պատգամավոր Մանվել Գրիգորյանի նկատմամբ քրեական հետապնդում հարուցելուն և նրան ազատությունից զրկելուն համաձայնություն տալու մասին Հայաստանի Հանրապետության գլխավոր դատախազի միջնորդագիրը: Արդարադատության նախարարի տեղակալ Արթուր Հովհաննիսյանը նշել է, որ 2018թ. հունիսի 16-ին Սահմանադրության 96-րդ և Քրեական դատավարության օրենսգրքի 129-րդ հոդվածների հիման վրա քրեական օրենսգրքի 235-րդ հոդվածի 2-րդ մասով նախատեսված հանցանք կատարելու՝ այն է, մի խումբ անձանց կողմից նախնական համաձայնությամբ ապօրինի կերպով զենք և ռազմամթերք ձեռք բերելու և պահելու կասկածանքով ձերբակալվել է ՀՀ ԱԺ պատգամավոր, «Երկրապահ» կամավորականների միության նախագահ Մանվել Սեկտորի Գրիգորյանը: Սահմանադրության 96-րդ հոդվածի 2-րդ մասի համաձայն՝ պատգամավորի նկատմամբ քրեական հետապնդում կարող է հարուցվել միայն Ազգային Ժողովի համաձայնությամբ: Հիմք ընդունելով վերոգրյալը, վարչապետին է դիմել գլխավոր դատախազը՝ հայտնելով, որ առկա են ԱԺ պատգամավորի նկատմամբ քրեական հետապնդում հարուցելու, վերջինիս նկատմամբ ազատությունից զրկելու հետ կապված խափանման միջոց կիրառելու բավարար հիմքեր և առաջ է եկել Ազգային Ժողովի կանոնակարգ Սահմանադրական օրենքի 108-րդ հոդվածի 1-ին մասով սահմանված կարգով պատգամավորի նկատմամբ քրեական հետապնդում հարուցելու և նրան ազատությունից զրկելու նպատակով Ազգային Ժողովի համաձայնությունը ստանալու համար համապատասխան ընթացակարգ նախաձեռնելու անհրաժեշտությունը: Փոխնախարարի խոսքով՝ Ազգային Ժողովի կանոնակարգ սահմանադրական օրենքի 38-րդ հոդվածի 3-րդ մասի 8-րդ կետի համաձայն՝ ԱԺ հերթական նստաշրջանի ընթացքում պարտադիր քննարկման ենթակա հարցերից է պատգամավորի նկատմամբ քրեական հետապնդում հարուցելուն կամ նրան ազատությունից զրկելուն համաձայնություն տալու մասին հարցը: Կանոնակարգ օրենքի 35-րդ հոդվածի համաձայն՝ Ազգային Ժողովի հերթական նստաշրջանները գումարվում են տարեկան երկու անգամ՝ հունվարի երրորդ երկուշաբթիից մինչև հունիսի երրորդ հինգշաբթին և սեպտեմբերի երկրորդ երկուշաբթիից մինչև դեկտեմբերի երրորդ հինգշաբթին: Հերթական նստաշրջանների ընթացքում գումարվում են հերթական նիստեր, ինչպես նաև կարող են գումարվել արտահերթ նիստեր: «Հաշվի առնելով այն հանգամանքը, որ ԱԺ հերթական նստաշրջանը ավարտվում է 2018թ. հունիսի 21-ին, իսկ այս նստաշրջանի ընթացքում հերթական նիստերն արդեն իսկ ավարտվել են, ԱԺ հերթական նստաշրջանի պարտադիր քննարկման ենթակա հարցերը սպառելու նպատակով անհրաժեշտություն է առաջանում նախաձեռնելու արտահերթ նիստ: Հիմք ընդունելով ԱԺ կանոնակարգ օրենքի 41-րդ հոդվածի 1-ին մասը՝ առաջարկվում է ի կատար ածել կառավարության համապատասխան որոշումը: Արտահերթ նիստն առաջարկվում է գումարել 2018թ. հունիսի 19-ին, ժամը 11:00-ին՝ արտահերթ նիստի օրակարգում ներառելով պատգամավոր Մանվել Գրիգորյանի նկատմամբ քրեական հետապնդում հարուցելուն կամ նրան ազատությունից զրկելուն համաձայնություն տալու մասին գլխավոր դատախազին ներկայացրած միջնորդագրի քննարկման հարցը»,- ասել է Արթուր Հովհաննիսյանը: